CELEX: 62014CN0346
Language: mt
Date: 2014-07-18 00:00:00
Title: Kawża C-346/14: Rikors ippreżentat fit- 18 ta’ Lulju 2014 – Il-Kummissjoni Ewropea vs Ir-Repubblika tal-Awstrija

13.10.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 361/3
            
         Rikors ippreżentat fit-18 ta’ Lulju 2014 – Il-Kummissjoni Ewropea vs Ir-Repubblika tal-Awstrija
   (Kawża C-346/14)
   2014/C 361/03
   Lingwa tal-kawża: il-Ġermaniż
   
      Partijiet
   
   
      Rikorrenti: Il-Kummissjoni Ewropea (rappreżentanti: E. Manhaeve u G. Wilms, aġenti)
   
      Konvenuta: Ir-Repubblika tal-Awstrija
   
      Talbiet
   
   
               —
            
            
               tikkonstata li l-konvenuta naqset milli twettaq l-obbligi tagħha taħt l-Artikolu 4(3) TUE u taħt l-Artikolu 288 TFUE sa fejn, meta approvat il-kostruzzjoni ta’ impjant idroelettriku fuq ix-xmara Schwarze Sulm, il-konvenuta ma applikatx b’mod korrett id-dispożizzjonijiet tal-Artikolu 4(1) u tal-Artikolu 4(7) tad-Direttiva 2000/60/KE (1);
            
         
               —
            
            
               tikkundanna lir-Repubblika tal-Awstrija għall-ispejjeż.
            
         
      Motivi u argumenti prinċipali
   
   L-Awstrija qiegħda tipprova taħrab mill-projbizzjoni fir-rigward tad-deterjorazzjoni, li fl-Artikolu 4(1) tad-Direttiva 2000/60 hija stabbilita bħala prinċipju ewlieni ta’ din id-direttiva, u b’hekk ma hijiex tosserva l-kundizzjonijiet meħtieġa sabiex tingħata eżenzjoni taħt l-Artikolu 4(7) tal-imsemmija direttiva.
   L-applikazzjoni ratione temporis tad-Direttiva 2000/60 hija bbażata fuq il-ġurisprudenza tal-Qorti tal-Ġustizzja li minnha jirriżulta li, matul it-terminu għall-implementazzjoni ta’ direttiva, l-Istati Membri ma jistgħu jadottaw ebda miżura li tista’ tkun ta’ natura tali li tippreġudika serjament li jintlaħaq l-għan mixtieq mid-direttiva [Artikolu 4(3) TUE u Artikol 288 TFUE].
   Fid-deċiżjoni l-ġdida tagħha, il-konvenuta tibbaża ruħha biss fuq evalwazzjoni emendata tal-istat tal-ilma tax-xmara Schwarze Sulm. Din il-bidla fil-klassifikazzjoni (stat tal-ilma “tajjeb” minflok “tajjeb ħafna”) tikkontradixxi l-pjan ta’ mmaniġġjar oriġinali. Il-konstatazzjonijiet u l-evalwazzjonijiet magħmula fil-pjan ta’ mmaniġġjar ma jistgħux jinbidlu f’daqqa b’konsegwenza ta’ deċiżjoni amministrattiva ad hoc bbażata fuq kriterji ġodda. Jekk ma jkunx hekk, ikunu jistgħu jiġu evitati faċilment id-dispożizzjonijiet materjalment sostanzjali tad-Direttiva 2000/60, bħalma hija f’dan il-każ il-projbizzjoni fir-rigward tad-deterjorazzjoni, kif ukoll ir-rekwiżiti proċedurali sostanzjali, bħalma hija pereżempju l-parteċipazzjoni tal-pubbliku.
   
      (1)  Direttiva 2000/60/KE tal-Parlament Ewropew u tal-Kunsill, tat-23 ta’ Ottubru 2000, li tistabilixxi qafas għal azzjoni Komunitarja fil-qasam tal-politika tal-ilma (ĠU Edizzjoni Speċjali bil-Malti, Kapitolu 15, Vol. 5, p. 275).